Title: Úrad vlády SR
Author: sestrienkova
Last saved by: agenda0
Company: Úrad vlády Slovenskej republiky

Úrad vlády SR						Na rokovanie vlády SR
Sekcia hospodárskej politiky					dňa: 30.5.2002
								 k číslu: 3644/2001
                               	     k bodu: 25

								
S t a n o v i s k o

k Stavu záväzkov zdravotníckych zariadení s dôrazom na záväzky voči dodávateľom energií, Sociálnej poisťovni, Národnému úradu práce a dodávateľom liekov a zdravotníckych pomôcok a návrh na ich riešenie – Nové znenie

I.

	Materiál predkladá minister zdravotníctva ako iniciatívny. Obsahuje návrh uznesenia vlády, predkladaciu správu, stav záväzkov..., prílohy a návrh komuniké.

	Podľa údajov MZ SR predpokladaný stav dlhov rezortu zdravotníctva je k 28.2.2001 vyčíslený v celkovej výške 15,6 mld. Sk. Navrhovaný harmonogram na oddlženie rezortu zdravotníctva ráta s úhradami z predpokladaných zdrojov v r. 2001 vo výške 6,9 mld. Sk a v r. 2002 5,8 mld. Sk. Zostatok dlhov v roku 2002 je vyčíslený na 2,9 mld. Sk.

	Na oddlženie rezortu zdravotníctva v roku 2001 sa majú použiť prostriedky z privatizácie Slovenskej sporiteľne, kúpeľov Dudince a Piešťany a splátok dlhu ŽSR. V r. 2002 sa počíta so zdrojmi z privatizácie, dlhu FNM za rok 2000 a s vlastnými zdrojmi zariadení.

	Súčasťou materiálu je návrh opatrení na kontrolu nárastu dlhov nemocníc a kvantifikácia finančných dopadov. Ide o 5 opatrení, od novely cenového opatrenia MF SR až po urýchlenie predaja prebytočného majetku. Navrhujú sa tiež opatrenia v oblasti liekovej politiky.

	Dopad opatrení na zníženie nákladov nemocníc v rokoch 2001-2003 je vyčíslený vo výške 10,65-11,55 mld. Sk.

II.

Materiál neprešiel medzirezortným pripomienkovým konaním. 

III.

	Vláda SR schválila už viaceré uznesenia, realizáciou ktorých sa mali vytvoriť podmienky na vyrovnané hospodárenie zdravotníckych zariadení a postupné oddlžovanie celého systému. Z týchto uznesení, ktoré ukladali vyčleniť finančné prostriedky do rezortu zdravotníctva, ostalo nepokryté reálnymi zdrojmi 1,2 mld. Sk. Nepriaznivú finančnú situáciu zhoršujú neuhradené pohľadávky zdravotných poisťovní, ktoré sú k 31.12.2000 vykázané vo výške 20,2 mld. Sk.

	Návrhy postupu oddlžovania rezortu zdravotníctva je potrebné posudzovať spolu s návrhmi na zabezpečenie optimálneho rozsahu zdravotníckej starostlivosti a hospodárne fungovanie zdravotníckych zariadení. Predložený materiál sa zaoberá obidvomi problematikami, pričom v ich súhrne poskytuje východisko pre postupnú stabilizáciu finančnej situácie v zdravotníctve.

	Predložený návrh dáva súhrnný obraz o neuhradených finančných záväzkoch zdravotníckych zariadení a a ich pohľadávkach. Nadväzuje na doteraz prijaté uznesenia vlády k tejto problematike (uzn.vl. SR č.316/2001, č.485/2000, č.1107/2000,...).

	Pred rozhodnutím o prijatí navrhovaného riešenia záväzkov zdravotníckych zariadení je potrebné uvážiť nasledovné skutočnosti:

-	oddlženie rezortu zdravotníctva je zložitý problém, ktorého riešenie si žiada spoluprácu členov vlády. Vzhľadom na to, že sa neuskutočnilo medzirezortné pripomienkové konanie, je možné predpokladať viaceré pripomienky k návrhu. Je preto opodstatnené, aby bol návrh posúdený zainteresovanými rezortmi a na základe toho vypracovaný návrh uznesenia,
-	návrh je možné považovať za podstatný krok k riešeniu problému. Má podmienený charakter, je závislý predovšetkým od disponibilných zdrojov z privatizáci. V materiáli navrhované zdroje z privatizácie, ako aj harmonogram na oddlženie rezortu zdravotníctva treba koordinovať s tými dokumentmi, ktoré vláda SR prijala v tejto oblasti, ako Harmonogram urýchlenia privatizácie a úlohy z už prijatých uznesení opätovne nenavrhovať (viď. časť E. návrhu uznesenia). Jednoznačnejšie by mali byť tiež formulované návrhy odporúčaní pre prezidenta FNM.

Z á v e r :

Spracovanie podrobnej bilancie očakávaných príjmov v súlade s vládou schválenými dokumentami a v nadväznosti na to vypracovanie návrhu Harmonogramu na oddlženie rezortu zdravotníctva (vrátane premietnutia riešenia, ktoré umožní prijatá pôžička EFSAL) umožní formulovať jednotlivé opatrenia tak, aby mohol byť predložený jednoznačný návrh postupu na oddlženie zdravotníctva. 

Takto dopracovaný materiál by mal byť pred predložením na rokovanie vlády predmetom rokovania poradných orgánov vlády SR.

Bratislava 29.5.2001